અમદાવાદ: પાટીદારોના ઓબીસી અનામત માટે લાંબા સમયથી આંદોલન ચલાવનાર હાર્દિક પટેલ હાલમાં કોર્ટના આદેશ મુજબ છ મહિના માટે ગુજરાત બહાર એટલે કે રાજસ્થાનમાં છે. હાર્દિક પટેલની રાજ્યમાં ગેરહાજરીના પગલે પાટીદાર અનામત આંદોલન સમિતિ ‘પાસ’માં આપસી વિરોધાભાસ બહાર આવ્યા છે. હજુ ત્રણ દિવસ પહેલાં જ હાર્દિક પટેલે ‘પાસ’ના અગ્રણીઓ અને પાટીદારોને સંબોધીને મોકલાવેલા વીડિયો મેસેજમાં ‘પાસ’માં કોઇ પણ સુધારા કે ફેરફાર કરવા સામે આડકતરી ચીમકી ઉચ્ચારીને ઉત્તર ગુજરાતના કન્વીનરને ખસેડવાના મામલે પોતાની નારાજગી વ્યકત કરી હતી. હવે ઉત્તર ગુજરાતના બહુચરાજીથી ઊંઝા સુધીની એકતા યાત્રાનો વિવાદ ઊઠ્યો છે. એકતા યાત્રાની જાહેરાત અગાઉ હાર્દિક પટેલની સંમતિ લેવાઇ ન હતી તેમ ‘પાસ’ના કન્વીનરે કબૂલાત કરી હોઇ નવો વિવાદ ઊઠ્યો છે.